श्रीलंकाई नौसेना ने 23 भारतीय मछुआरों को पकड़ा  
श्रीलंका की नौसेना ने बीच समुद्र में मछलियां पकड़ने गए 23 भारतीय मछुआरों को हिरासत में लेकर उनकी पांच नौकाओं को भी जब्त कर लिया है।
श्रीलंका की नौसेना ने बीच समुद्र में मछलियां पकड़ने गए 23 भारतीय मछुआरों को हिरासत में लेकर उनकी पांच नौकाओं को भी जब्त कर लिया है। यह सभी मंडपम और रामेश्वरम इलाके के निवासी हैं। मत्स्य विभाग के सहायक निदेशक मार्कन्डेयन ने बताया कि रात 11 बजे हुई इस घटना के कारणों का पता नहीं चल पाया है। उन्होंने बताया कि अधिकारियों को इस बात की जानकारी श्रीलंकाई नौसेना के चंगुल से निकल भागने में सफल हुए एक मछुआरे से मिली।  श्रीलंका के मन्नार जिले की जिलाधिकारी नंधिनी धिनानी ने बताया कि इन पांचों नावों को मन्नार स्थित नौसेना कैंप में रखा गया है। गौरतलब है कि 16 जून को ही श्रीलंका ने श्रीलंकाई जल क्षेत्र में घुसे तमिलनाडु के चार मछुआरों को रिहा किया था।